ISTRAŽIVANJE O ČITALAČKIM NAVIKAMA UČENIKA I DJELATNIKA ŠKOLE

(Noć knjige 2022.)

Povodom manifestacije Noć knjige provedeno je istraživanje na školskoj razini o čitalačkim navikama učenika i djelatnika škole.

Ankete su objavljene u *Microsoft* *Formsu*, anketna su pitanja prilagođena učenicima razredne nastave (mini anketa), predmetne nastave (midi anketa) i djelatnicima škole (maxi anketa).

Za učenike predmetne nastave bila je osigurana mogućnost ispunjavanja ankete u predvorju škole. Tableti su bili dostupni za ispunjavanje tijekom odmora, učenici su za svrhu ispunjavanja ankete smjeli koristiti mobitele na satu, učitelje informatike zamolile smo da odvoje par minuta na satu Informatike kako bi i preostali učenici mogli ispuniti ankete ako to nisu uspjeli u predvorju škole. Ispunjavanje ankete trajalo je oko 5 minuta.

U ponovljenom istraživanju vidjet ćemo trend čitateljskih navika. Anketa nije bila obavezna, bila je anonimna, odaziv je bio velik, a s tim i točnost rezultata veća.

Učenici prvih razreda nisu bili uključeni u anketu jer nisu još savladali čitanje na potrebnoj razini.

**ANKETA ZA UČENIKE OŠ Ivana Mažuranića, Zagreb**

U anketi za učenike razredne nastave sudjelovala su 234 učenika, od toga 108 dječaka i 122 djevojčice. Od 2. do 4. razreda ukupno je 259 učenika tako da je odaziv 90,3 %.

Učenici razredne nastave anketu su ispunjavali na satu Informatike uz pomoć učiteljice zbog zahtjevnosti forme ispitivanja.

U anketi za učenike predmetne nastave sudjelovao je 161 učenik, od toga 62 dječaka i 99 djevojčica. Učenici predmetne nastave anketu su ispunjavali samostalno u slobodno vrijeme. Od 5. do 8. razreda ukupno je 289 učenika tako da je odaziv 56 %.  Sudjelovanje učenika posebnih razrednih odjela nije predviđeno.

U anketi je sudjelovalo:

66 učenika 2. razreda (90 %)

96 učenika 3. razreda (100 %)

67 učenika 4. razreda (95 %)

57 učenika 5. razreda (80 %)

18 učenika 6. razreda (25 %)

53 učenika 7. razreda (73 %)

33 učenika 8. razreda (50 %)

**Volite li čitati?**

Učenici razredne nastave manje vole čitati od učenika predmetne nastave.

Učenici koji **vole čitati** ujedno su i članovi gradske knjižnice i vole tiskane knjige, većinom čitaju lektiru i većinom smatraju da čitaju dovoljno. Ti učenici imaju svoj “kutak za čitanje“ u kojem najčešće čitaju dječje romane. U obiteljima učenika koji vole čitati postoji navika kupovanja knjiga. Pandemija nije imala utjecaj na oblik knjige koji vole čitati (tiskane ili e-knjige).

Učenici koji su odgovorili da čitati “**vole, ali ne pretjerano",** odgovorili su da više vole tiskane knjige i također su članovi gradske knjižnice.

Oni koji **ne vole čitati** većinom su odgovorili da ih čitanje asocira na “učenje i školske obveze", ako i čitaju, čitaju lektiru, u njihovoj obitelji ne postoji navika kupovanja knjiga, nemaju svoj “kutak za čitanje”. Prije pandemije su čitali manje ili pandemija nije imala utjecaj na njihovu naviku čitanja.

U gradsku je knjižnicu upisana većina učenika. Knjižnicu posjećuju zbog posudbe lektirnih djela i posudbe knjiga za čitanje u slobodno vrijeme, ali i za učenje i pisanje zadaće. Oni koji nisu članovi gradske knjižnice, ni ne posjećuju je.

Jednak broj učenika RN živi u obitelji u kojoj postoji i ne postoji navika kupovanja knjiga.  Oni učenici u čijim obiteljima **postoji navika kupovanja** knjiga članovi su gradske knjižnice, čitaju lektiru, preferiraju tiskane knjige, a pandemija nije imala utjecaj na format knjiga koje čitaju. Ti učenici imaju svoj “kutak za čitanje”, smatraju da čitaju dovoljno, a prije pandemije su čitali manje ili su još bili nečitači (RN).

Oni učenici koji žive u obitelji u kojoj **ne postoji navika kupovanja** knjiga, čitaju uglavnom lektiru, uz čitanje vežu učenje i školske obveze. Sveukupno, u čak 66 % obitelji, **navike kupovanja knjiga nema.**

Petina učenika posjeduje veliku kućnu biblioteku, polovica učenika ima omanju kućnu biblioteku, a četvrtina ima sasvim malu kućnu biblioteku ili je uopće nema.

Učenici koji **ne posjeduju kućnu biblioteku** dolaze iz obitelji u kojima ne postoji navika kupovanja knjiga, uglavnom čitaju lektirne naslove, a pandemija nije imala utjecaj na format knjige koji vole čitati. Oni nemaju svoj “kutak za čitanje”.

Učenici koji imaju u kućnoj biblioteci **5 do 30 knjiga** čitanje asocira na učenje i školske obveze.

U domu učenika čija biblioteka sadrži **30 do 50 knjiga** čita se povremeno. Učenici koji imaju brojnu biblioteku (**više od 50 knjiga**) članovi su gradske knjižnice, vole tiskane knjige, a najviše vole čitati romane.

 U više od pola domova čita se **redovito** ili **povremeno**, a u sasvim se malo domova ne čita nikad. Najveći čitači u obitelji su mame, braća i sestre te bake, a najmanje čitaju tate i djedovi.

Učenici RN najviše čitaju na poticaj obitelji, učitelja i vlastiti. Učenici PN najviše čitaju na poticaj učitelja, vlastiti i obitelji, a najmanje na poticaj prijatelja i knjižničara.

Većina učenika smatra da čita dovoljno. Učenici koji su odgovorili da **čitaju dovoljno** uglavnom više vole tiskane knjige i članovi su gradske knjižnice.

**Koliko vremena tjedno provedeš čitajući?**

Učenike RN koji su odgovorili da **ne čitaju** (4 %), čitanje asocira na učenje i školske obveze u 100 % slučajeva. Na žalost, čak 9 % učenika PN **uopće ne čita** jer ne vole čitati i nemaju svoj “kutak za čitanje”, a pandemija nije imala utjecaj na njihove čitalačke navike (80 %).

Učenici koji su odgovorili da čitaju **pola sata tjedno** su rekli da čitati “vole, ali ne pretjerano” pa su onda i knjige koje čitaju uglavnom za lektiru.

Učenici koji čitaju **1 do 2 sata** tjedno najviše vole čitati tiskane knjige, najviše čitaju lektiru, upisani su u gradsku knjižnicu i smatraju da čitaju dovoljno.

Učenici koji čitaju **3 do 4 sata** tjedno prije pandemije su čitali manje, s tim da su učenici RN prije pandemije bili nečitači, a učenici PN ove kategorije čitaju iz užitka.

Oni koji čitaju najviše (**5 sati i više**) upisani su u gradsku knjižnicu, smatraju da čitaju dovoljno, čitaju iz užitka, prije pandemije su čitali manje, a najčešće čitaju romane.

**Koliko knjiga pročitaš?**

Učenici koji pročitaju **1 do 2 knjige tjedno** upisani su u gradsku knjižnicu. Učenici koji pročitaju **1 do 2 knjige mjesečno** više vole čitati tiskane knjige, najviše čitaju lektiru, a čitaju zbog učenja i školskih obveza. U obiteljima učenika koji pročitaju **1 do 2 knjige godišnje,** ne postoji navika kupovanja knjiga.

Učenici koji **imaju svoj ”kutak za čitanje”** čitaju najčešće tiskane knjige, upisani su u gradsku knjižnicu, smatraju da čitaju dovoljno, ali najčešće je to ipak lektira i čitanje vežu uz učenje i školske obveze.

Učenici najviše čitaju **lektiru**, više vole tiskane knjige, a oni koji čitaju **književna djela raznih autora**, upisani su u gradsku knjižnicu i smatraju da čitaju dovoljno.

**Književne vrste i teme**

Od književnih vrsta učenici RN najradije čitaju **dječje romane.** Ti učenici više vole čitati tiskane knjige, upisani su u gradsku knjižnicu, smatraju da čitaju dovoljno i imaju svoj kutak za čitanje.

Učenici koji radije čitaju **pjesme**, najčešće čitaju lektiru, a prije pandemije su čitali manje. Najradije čita **kratke priče** četvrtina učenika.

Tematski učenike RN najviše zanimaju šaljive i pustolovne knjige, zatim povijesne i kriminalističke, a najmanje ljubavne.

Učenici PN također preferiraju romane, neki vole drame, poneki pripovijetke, a pjesme voli tek desetina učenika. Učenici koji najviše vole romane, upisani su u Gradsku knjižnicu, vole tiskane knjige i pročitaju 1 do 2 knjige mjesečno. Učenici PN kojima su drage pripovijetke, prije pandemije su čitali manje. Učenici koji najviše čitaju pjesme nisu zbog pandemije promijenili čitalačke navike, najviše čitaju lektiru, a čitanje ih asocira na učenje i školske obveze.

Učenici PN podjednako vole pustolovne i kriminalističke teme, trećina ih voli ljubavne i znanstvenofantastične, a najmanje se zanimaju za povijesne teme.

**Uz što vežeš čitanje?**

Učenici najviše vežu čitanje uz **učenje i školske obveze** i najčešće čitaju lektiru i žive u obiteljima u kojima ne postoji običaj kupovanja knjiga. a četvrtina učenika čita iz užitka. Učenici koji **čitaju iz užitka** više vole tiskane knjige, članovi su gradske knjižnice, smatraju da čitaju dovoljno i najčešće čitaju dječje romane.

**Kako pribavljaš knjige za čitanje?**

Daleko najviše učenika knjige posuđuje u knjižnici, trećina čita e-knjige, a ostali kupuju, čitaju knjige iz kućne biblioteke ili posude od prijatelja. Učenici koji najčešće čitaju lektiru, upisani su u gradsku knjižnicu i više vole tiskane knjige.

Učenici predmetne nastave najčešće knjigu biraju prema naslovu, zatim prema preporuci i književnoj vrsti, a najmanje prema ilustraciji na naslovnici i autoru.

**Kako čitanje utječe na tvoj život?**

Učenici smatraju da čitanje najviše utječe na njihov život na način da obogaćuje njihov jezični izraz i proširuje rječnik, da pomaže u oblikovanju njihova pogleda na svijet i poboljšava njihove komunikacijske vještine, a jednoj petini učenika predstavlja bijeg iz životnih teškoća. Zanimljivo je da gotovo 20 % učenika smatra da čitanje nimalo ne utječe na njihov život.

**Knjige koje preporučuješ?**

**Učenici RN** nabrojali su brojne **lektirne naslove** za preporuku.

Prva tri mjesta učenicima razredne nastave zauzimaju serija knjiga Dnevnik Pauline P., Vlak u snijegu i Čudnovate zgode šegrta Hlapića. Četvrto mjesto dijele Jurnjava na motoru i Grga Čvarak. Na petom su mjesto razne Andersenove bajke, a šesto mjesto dijele Plesna haljina žutog maslačka i Emil i detektivi. Poštarska bajka i Bijeli jelen dijele sedmo mjesto. Pismo iz Zelengrada i Družba Pere Kvržice dijele osmo mjesto. Na devetom su mjestu Pale sam na svijetu, Mama je kriva za sve, Grički top i Tom Gates.

**Učenicima PN** najviše se dopala knjiga za **lektiru** Čudnovata istina, a nakon nje niz knjiga u obliku dnevničkih zapisa: Dnevnik Pauline P. koja je za lektiru u razrednoj nastavi, Dnevnik Anne Frank i Iz dnevnika maloga Perice. Nadalje su preporučili knjigu Mama je kriva za sve, Mali princ, Trojica u Trnju, Zeleni pas, Charlie i tvornica čokolade, Koko u Parizu, Cesarićeve pjesme i Bal inja u New Yorku.

Na pitanje o naslovima za preporuku **izvan lektirnog popisa** najviše učenika **RN** se nije znalo opredijeliti za najdražu knjigu. Ipak najviše ih je odabralo neku od knjiga iz serije o Harryju Potteru, razne enciklopedije, Bibliju, Gregov dnevnik, Čovpas i Tom Gates. Sve ostale naslove odabrao je 1 do 3 učenika.

Tematski su učenici najviše birali bajkovite ili fantastične priče i romane. Grafički romani i stripovi često su birani, a zastupljeni su i avanturistički i kriminalistički dječji romani.

Učenicima PN od knjiga izvan lektirnog popisa najviše su se svidjele Harry Potter, Mala Ema straha nema i Gregov dnevnik. Upisali su dug niz naslova koji su navedeni samo jednom što znači da imaju široke interese i da se ne povode za čitalačkom modom.

**Je li čitanje važno? Zašto?**

Na pitanje smatraju li je li važno čitanje, samo tri učenika odgovara da nije, dok ostali za to daju različite odgovore. Trećina učenika smatra da nam čitanje pomaže u učenju, trećina smatra da poboljšavanjem vještina čitanja obogaćuju svoj rječnik i ljepše se izražavaju, a ostali smatraju da je čitanje dobro za njihov mentalni razvoj, da razvija maštu te da je zabavno.

Učenici PN smatraju da je čitanje važno jer pomaže u oblikovanju pogleda na svijet, nadogradnji znanja, proširenju rječnika, poboljšavanju komunikacijskih vještina te razvijanju mašte, opuštanju i zabavi.

**Tiskane ili e-knjige? Ima li pandemija utjecaj na oblik knjiga koje čitate?**

Učenici i RN i PN preferiraju tiskane knjige u odnosu na elektroničke i kod većine učenika RN i PN pandemija nije imala utjecaj na oblik knjiga koje vole čitati.

Učenici na koje **pandemija nije imala utjecaj** na oblik knjige koje čitaju, posuđuju knjige u knjižnici, a prije pandemije su čitali manje, čitanje ih asocira na učenje i školske obveze i najviše čitaju dječje romane.

Oni kojima je **pandemija utjecala na oblik knjige** koji vole čitati, uglavnom čitaju samo lektiru, imaju svoj “kutak za čitanje” i smatraju da čitaju dovoljno.

**Jesi li prije pandemije čitao/la više ili manje nego sad?**

Budući da su učenici razredne nastave čitači početnici, logično je da je većina prije pandemije čitala manje. Oni koji su prije pandemije čitali manje, više vole čitati tiskane knjige i smatraju da čitaju dovoljno. Čitaju uglavnom lektiru.

Učenici koji su prije pandemije čitali više, članovi su gradske knjižnice, imaju svoj kutak za čitanje, a čitanje ih asocira na učenje i školske obveze.

**MAXI ANKETA ZA DJELATNIKE OŠ Ivana Mažuranića, Zagreb**

Anketu je ispunilo 50 % učitelja i većina ih voli čitati.

Osobe koje su izjavile da **vole čitati** odgovorile su da najčešće čitaju kod kuće, uglavnom tiskane knjige i imaju običaj kupovanja knjiga.

Oni koji **ne vole čitati** odgovorili su da uopće ne čitaju, a ako nešto pročitaju da su to novine i časopisi te ih čitaju poslijepodne.

Učitelji preferiraju tiskane knjige, u 60 % slučajeva članovi su gradske knjižnice, a najviše čitaju romane. U gradsku knjižnicu zalaze zbog posudbe knjiga za čitanje u slobodno vrijeme, zbog posudbe stručne literature ili zbog čitanja novina i časopisa. Ponuda knjižnice nema utjecaj na njihovu volju za čitanjem.

Učitelji koji nisu članovi gradske knjižnice najčešće čitaju kod kuće.

U većini obitelji učitelja čita se redovito.

Osobe koje **čitaju redovito**  izjavile su da vole čitati tiskane knjige i to najčešće kod kuće. Za čitanje najčešće biraju romane i imaju naviku kupovanja knjiga.

Oni koji **čitaju rijetko** ustvrdili su da ponuda knjižnice nema utjecaj na redovitost njihova čitanja, a ni pandemija nije imala utjecaj na oblik knjige koju bi čitali.

Većina učitelja ima naviku kupovanja knjiga, a knjige najviše biraju prema preporuci prijatelja i kolega, medija, obitelji i knjižničara.

Većina učitelja posjeduje veliku kućnu biblioteku. Osobe koje imaju u kućnoj biblioteci **5 do 30 knjiga** prije pandemije su čitali više. Osobe koje imaju kod kuće **više od 50 knjiga,** čitaju knjige uglavnom kod kuće, imaju naviku kupovanja knjiga i čitaju tiskane knjige, najčešće književna djela raznih autora.

Učitelji najčešće pročitaju 1 do 2 knjige mjesečno, a neki čitaju 1 do 2 knjige tjedno. Ipak, četvrtina učitelja pročita godišnje tek 1 do 2 knjige ili ne čita. Razlozi za to su raznovrsni. Najčešće ne čitaju jer nemaju vremena, ne mogu se usredotočiti na čitanje ili imaju druge oblike opuštanja. 28 % učitelja smatra da čita dovoljno.

Oni koji **uopće ne čitaju** kažu da se u njihovoj kući čita rijetko, u kućnoj biblioteci imaju od 5 do 30 knjiga, ako nešto pročitaju, onda su to novine i časopisi koje pročitaju poslijepodne kod kuće iako nemaju svoj kutak za čitanje. Ponuda knjižnice nema utjecaj na njihovo čitanje. Prije pandemije su čitali više, a pandemija nije imala utjecaj na oblik knjiga koje čitaju.

Osobe koje čitaju **1 do 2 knjige mjesečno,** čitaju kod kuće (100 %) i imaju naviku kupovanja knjiga (94 %)

Oni koji čitaju **1 do 2 knjige tjedno** članovi su gradske knjižnice (100 %), čitaju tiskane knjige (100 %) i smatraju da čitaju dovoljno (100 %).

Učitelji tjedno provedu čitajući najviše od 1 do 5 i više sati, a oni koji čitaju pola sata i manje malobrojni su.

Kod onih osoba koje **ne čitaju,** u kući se rijetko čita, a ako nešto i pročitaju, to su novine i časopisi, nemaju svoj kutak za čitanje, nisu upisani u gradsku knjižnicu, a ponuda knjižnice ne bi imala utjecaj na njihove čitalačke navike.

Oni koji čitaju **pola sata tjedno** čitaju prije spavanja tiskane knjige, smatraju da ne čitaju dovoljno, a prije pandemije su čitali više.

Oni koji čitaju **3 do 4 sata tjedno** čitaju kod kuće.

Osobe koje čitaju **5 sati i više tjedno** kod kuće imaju više od 50 knjiga i imaju naviku kupovanja knjiga.

Učitelji su uglavnom nezadovoljni vremenom provedenim u čitanju. Čak 57 % smatra da ne čita dovoljno.

Učitelji koji smatraju da **čitaju dovoljno** najviše čitaju djela raznih autora kod kuće.

Osobe koje čitaju **uglavnom dovoljno** u kućnoj biblioteci imaju više od 50 knjiga.

Osobe koje smatraju da **ne čitaju dovoljno** najviše čitaju tiskane knjige i imaju običaj kupovanja knjiga.

Većina učitelja ima svoj kutak za čitanje (58 %), vole čitati kod kuće i to najviše tiskane knjige. Većina učitelja najviše čita kod kuće i to najčešće prije spavanja.

Osobe koje **čitaju ujutro,** prije pandemije su čitale manje, čitaju književna djela raznih autora, u kućnoj biblioteci imaju više od 50 knjiga, ne smatraju da čitaju dovoljno  i nemaju svoj kutak za čitanje. U njihovim se domovima čita redovito iako nisu članovi gradske knjižnice, a pandemija je imala utjecaj na oblik knjige koju čitaju. Kategorija knjiga koje čitaju spada pod “ostalo”.

Oni koji **čitaju poslijepodne** čitaju tiskane knjige.

Osobe koje **čitaju prije spavanja** čitaju kod kuće i imaju običaj kupovanja knjiga.

Učitelji knjige najviše kupuju, podjednako posuđuju u knjižnici, od prijatelja ili čitaju knjige iz kućne biblioteke, a jedna desetina čita e-knjige. Najčešće čitaju književna djela raznih autora, novine i časopise i stručnu literaturu.

 Knjige za čitanje odabiru prema preporuci, autoru, književnoj vrsti i naslovu, a omiljena književna vrsta su romani. Od tema najviše vole kriminalističke, pustolovne,

stručne, povijesne, ratne i ljubavne, a čitanje većini predstavlja užitak.

Smatraju da čitanje pomaže u oblikovanju pogleda na svijet i obogaćuje jezični izraz te proširuje rječnik. Neki čitaju jer čitanje pridonosi boljem pamćenju i predstavlja bijeg iz životnih teškoća, a i poboljšava komunikacijske vještine.

Od lektirnih djela iz njihova djetinjstva učitelji preporučuju:

Ježeva kućica, Branko Ćopić

Starac i more, Ernest Hemingway

Vlak u snijegu, Mato Lovrak

Charlie i tvornica čokolade, Roald Dahl

Mor, Đuro Sudeta

Medo Winnie zvani Pooh, A. A. Milne

Zagrebačka priča, Blanka Dovjak-Matković

Bijeli klaun, Damir Miloš

Dnevnik Pauline P, Sanja Polak

Družba Pere Kvržice, Mato Lovrak

Kod kuće je najgore, Ephraim Kishon

Mali princ, Antoine de Saint-Exupéry

Zlatarevo zlato, August Šenoa

Junaci Pavlove ulice, Ferenc Molnar

Sadako hoće živjeti, Karl Bruckner

knjige Ivana Kušana

Derviš i smrt, Meša Selimović

Slika Doriana Graya, Oscar Wilde

Snježna kraljica, H. C. Andersen

Sonetni vijenac, France Prešeren

Stepski vuk, Hermann Hesse.

Od djela koje su pročitali najviše preporučuju:

Ježeva kućica, Branko Ćopić

Danci i stranci, Kristina W. Danilovski

Gaudijev ključ, Esteban Martin

Korekcije, Jonathan Franzen

Dolina konja, M. J. Auel

Sto godina samoće, Gabriel Garcia Marquez

Koliba, William P. Young

Žene koje trče s vukovima, Clarissa Pinkoma Estes

Mali princ, Antoine de Saint-Exupéry

trilogija Millennium, Stieg Larsson

razni naslovi Ephraima Kishona

Sto godina samoće, G. G. Marquez

Trojica u Trnju, Pavao Pavličić

Karta i teritorij, Michael Houllebecq

Godina pijetla, Tereza Boučkova

Zovem se Crvena, Orhan Pamuk

Spilja ideja, Jose Carlos Somoza

Kradljivica knjiga, Markus Zusak

Ponos i predrasude, Jane Austen

Gordana, Marija Jurić Zagorka

Čudna smrt Europe zasada, Douglasa Murray

Tajna krvavog mosta, M.J. Zagorka

Životinjska farma, George Orwel

Na vodi, Guy de Maupassant

Moje uspomene, Isadora Duncan

Otok svijeta, Michael O'Brien.

Kao omiljenog autora navode:

 J. K. Rowling

Sidney Sheldon

Stole Popov

Amelie Nothomb

Gabriel Garcia Marquez

Terry Pratchett

Neil Gaiman

Stieg Larsson

Ivan Aralica

Miroslav Krleža

Ephraim Kishon

Jorge Bucay

Sanja Polak

Stephen King

Louisa May Alcott

Kristian Novak

Jo Nesbo

Dan Brown

Carlos Ruiz Zafon

Jane Austen

S. E. Phillips

Marija Jurić Zagorka

Henning Mankell

Victor Hugo

Emile Zola

Jean M. Auel

Herman Hesse.

Učitelji u pravilu ne odustaju od knjige koju su započeli. Ako to ipak naprave, razlog je nezanimljivost štiva i nemogućnost povezivanja s pričom. Smatraju da je važno čitati zbog proširenja vidika, vokabulara. Drže da čitanje pomaže u promjeni perspektive te sposobnosti drugačijeg pogleda na život. Također, čitanju zbog užitka, knjiga ih opušta i pomaže im u bijegu iz svakodnevice.

Učitelji znatno češće čitaju tiskane u odnosu na e-knjige, a pandemija taj stav većini nije promijenila. Odgovori na pitanje jesu li prije pandemije čitali više ili manje podjednako su raspodijeljeni.